Slik beskytter du deg mot dataovervåkingen

Avsløringen av USAs dataovervåking uroer mange. Men selv om du står overfor den mest avanserte form for moderne dataspionasje, er det alltid metoder for å holde andre øyne unna dine datakommunikasjoner.

Verktøy for å unngå statlig overvåking finnes, og mange av dem er tilgjengelig gratis. Utfordringen er for hver av oss å lære å bruke dem. Microstock/Scanpix

Slate Magazine

Ryan Gallagher

13. juni 2013 22:15 Sist oppdatert 14. juni 2013

Først og fremst, i stedet for å surfe gjennom Internett på en måte som avslører din IP-adresse, kan du maskere din identitet med et verktøy som anonymiserer, for eksempel Tor, eller ved å koble deg opp på nettet med et såkalt Virtual Private nettverk.

I tillegg kan du unngå å søke med Google ved å bruke en alternativ søkemaskin, for eksempel Ixquick, som har et solid personvern, og som hevder at det hverken loggfører noen IP-adresser, søkebegreper eller deler informasjoner med noen tredjeparter.

Sand i maskineriet

Når det gjelder e-poster du sender, og hvis du bruker en kommersiell leverandør som er blitt knyttet til PRISM-spionasjen som ble avslørt i The Washington Post, kan du kaste sand inn maskineriet til USAs nasjonale sikkerhetsbyrå NSA ved å lære deg hvordan du sender og mottar krypterte e-poster.

PGP eller dens gratisvariant GPG har satt standard for sikker e-post, og begge kan brukes til å både kryptere og avkryptere meldinger.

Det betyr at du kan sperre din maskin mot overvåking, hvis du ikke er så uheldig å ha en spion-trojaner installert på datamaskinen din.

Les også Kan amerikanske etterretningsagenter lese e-posten min?

Nye, uerfarne databrukere som lærer hvordan de skal bruke PGP eller GPG, kan finne det avskrekkende i begynnelsen, men det finnes mengder av lærebøker på nettet, med instruksjoner for både Mac og Windows, som kan føre deg gjennom prosessen.For journalister med konfidensielle kilder, advokater som vil skjerme kommunikasjonen med sine klienter, eller andre med yrker som krever sikker kommunikasjon, er det en absolutt nødvendighet å lære å arbeide med PGP eller GPG.

Egen e-postserver

Firmaer og organisasjoner som vil beskytte seg selv og sine e-poster, kan gå et skritt videre: De kan skjerpe kontrollen med sine egne meldinger ved å opprette en egen e-post-server i stedet for å satse på tjenester fra en tredjepart. Dermed kan man bidra til å sikre seg mot at hemmelige rettslige lisenser, slik det er avslørt i USA, kan brukes til å skaffe adgang til konfidensielle meldinger.

Og dersom du har behov for å lagre private dokumenter på nettet, kan du bruke Cloudfogger sammen med Dropbox.

Sikrere chatting

For raske tekstmeldinger og nett-chatting eller videosamtaler, kan du unngå Microsoft og Google-tjester som Skype og Gchat ved å ta i bruk sikrere alternativer.

Jitsi kan brukes for krypterte person-til-person videosamtaler, og for krypterte direkte-meldinger kan du forsøke å bruke en «off the record»-oppkobling med Pidgin for Windows eller Adium for Mac. Også disse kan være litt kronglete å installere, men igjen finnes det instruksjoner på nettet.

Telefonsamtaler

Hva gjelder telefonsamtaler, finnes det flere muligheter hvis du vil skjerme deg mot avlytting.

Du kan bruke en krypteringsapp som Silent Circle for å ringe og motta skjermede samtaler. På samme måte kan du også sende krypterte tekster og filer, skjønt din kommunikasjon vil bare være helt sikker dersom begge parter bruker denne appen.

I tillegg til Silent Circle kan du prøve RedPhone for å skjemede telefonsamtaler eller TextSecure for å sende krypterte tekster.

En slik ny front innen hemmelig overvåking, som er avslørt i USA, er ingen konspirasjonsteori lenger, men en virkelighet i rask vekst. Dette er likevel ikke noe orwellsk skrekksamfunn, i hvert fall ikke ennå. Verktøy for å unngå statlig overvåking finnes, og mange av dem er tilgjengelig gratis. Utfordringen er for hver av oss å lære å bruke dem.

Norsk enerett: Aftenposten